Ńdɔ Sámson a ngásigi a Timna, á Timna wé ńgɔ a ngáyén miníngá á bəngɔn bə́ Fīlísta. 2Ńdɔ a ngásɔ́, ǎ ngakad ésīá bân nyiá naa: “Mə yén mīníngá á bəngɔn bə́ Fīlísta á Timna; ńdɔ nɔŋán ma nyé nə̄ mə́ lug.” 3Hədá ésīá bân nyiá bɔ́ ai nyé nâ: “Ngǎ bīníngá bə́ nə̄ á bəngɔ̌n yā bīvúvúmán bíe, ngə́ áyɔŋ dáán ásə, ǒ ngakə nɔ̌ŋ mīníngá hə á bībín bí Fīlísta?” Ńdɔ̄ Sámson a ngádzó ai ésīá naa: “Nɔŋán ma nyé amú énye ǎ nyəb ma á ńnə́m.” 4Ésīá bân nyiá bá ndzí kig yə̌m naa dzǎm tē lásɔ̄ ábə Ǹtondôbə; ású á dzə́ŋə akálaga á Fīlísta; amú hála Filísta bə́ dzóege Ísraɛ̂l. 5Ńdɔ̄ Sámson a ngásigi á Timna, ai ńsūán yā ā suan á mə̄fúb mə́ wɔ̂n mə́ Timna, a ńtála etɔŋ émgbə́m é ngázu yâməməle nyé ósū; 6ńdɔ ǹsísīm Ńtondôbə ó ngáku nyé á yób, ńdɔ a ngáman nyab émgbə́m anə́ mod a nyab mǎn ékə́lá; təge ai nâ a ngábə́ bələ́ dzóm á mɔ́. Hədá a ndzí kig kad ésīá ngə́ nyiá é dzam a ngábɔ̄. 7Ńdɔ a ngásigi wé, ǎ ngakɔ́bɔ ai miníngá; ńdɔ a ngányəb Sámson á ǹnə́m éyə́gan. 8Á mvús bǎn mə́lú, ńdɔ a ngádúgan sɔ́ nə́ a zu nyé lūg; ńdɔ a ngákilan nâ a kə yén ḿbim émgbə́m, a ńtála, ǹsǔm mvufon ó ńtɔa yǎ á ḿbim émgbə́m étēdē ai wé. 9Ńdɔ a ngánɔŋ wé ai mɔ́ móé, ǎ ngakə a dí ai zěn ésə. Éyɔŋ a ngákwí ábə̄ ésīá ai nyiá, a və́ə́ bɔ̄ wá, bɔ̂ bə́ ngadí hədá təge bɔ́ kǎd naa a ngánɔŋ wá á ḿbim émgbə́m étēde. Ndombo ású Fīlísta 10Ńdɔ̄ ésīá á ngāsigi ábə miníngá, ńdɔ̄ Sámson a ngábɔ̄ dínā wé, amú nálā ńgɔ bəndómán bə́ kadəgə bɔ́. 11Á yén bǒd yā Fīlísta bə́ ngayén, ńdɔ̄ bə́ ngázu ai bəndómán hālá mə̄wóm mə́lɛ́ nə́ bə́ tɔ́bɔ ai nyé. 12Ńdɔ Sámson a ngádzó ai bɔ́ nâ: “Kyɛ̌ nə̄ ná, mə́ ku mína ǹkaná ndímba; ngə́ mī nə mə dzǎm kad ḿból wátian á táŋ məlú zamgbál yā dína ǎ yi tɔbɔ, ngə́ mī yə̄m wa timi, mayi mína və́ míḿbâga bí ndɔ́mbɔ́ mə̄wóm mə́lɛ́ ai biwɔ́man bí nyāngá mə̄wóm mə́lɛ́.